GALERIE FOTO Simona Halep, primul antrenament la Miami. Ce mesaj a transmis
Duminică, 17 martie, Simona Halep își va afla prima adversară, la revenirea în circuit.
Jovială, așa cum a fost în ultimele zile, Simona Halep transmite prin tot ce face că radiază de fericire. O arată și prin expresia feței, dar și prin mesajele postate pe rețelele de sociale, unde își ține fanii conectați cu tot ce face. După ce Tribunalul de Arbitraj Sportiv de la Lausanne i-a redus suspendarea de la patru ani la nouă luni, constănțeanca a lăsat inițial să se înțeleagă că va reveni repede în circuit.
Simona Halep, primul antrenament la Miami
Organizatorii de la Miami Open s-au mișcat repede, i-au trimis invitație dublei campioane de Grand Slam, iar Halep a răspuns afirmativ pentru turneul care debutează pe 17 martie. Ajunsă în Florida, fostul lider WTA a postat mai întâi o poză din sala de forță, iar marți după-amiază (dimineața în Miami) a publicat și un filmuleț, dar și o fotografie însoțită de un mesaj sugestiv
"De parcă nu aş fi plecat niciodată! Prima zi de la revenire. Mulţumesc, Miami Open", a scris Simona Halep, pe Instagram. Miami Open e unul dintre turneele la care Halep s-a simțit cel mai bine în carieră.
"E foarte devreme să mă gândesc la rezultate. Vreau să văd cum mă simt la reîntoarcere. Miami e un turneu bun, mi-a plăcut mereu să joc acolo, dar e greu acum să spun ceva. Îmi doresc să joc la Olimpiadă și voi face tot ceea ce trebuie ca să pot să mă calific, însă sunt șanse destul de mici. Mi-a scris și Horia Tecău un mesaj, i-am spus că ne întâlnim la Miami și discutăm. E mult mai bine față în față.
Am deja un an și jumătate de când nu joc meciuri oficiale și e greu să-mi dau cu părerea acum. Vreau să văd cum mă simt la întoarcere și după o să-mi setez obiectivele. Încă nu m-am gândit la ce turnee voi mai participa. Vreau să văd cum mă simt la Miami și după aceea. N-am mai stat niciodată atât de mult, vreau să iau săptămână cu săptămână și să văd cum îmi reintru în formă", a spus Simona Halep, la plecarea din România spre Statele Unite.
Urmăriți SPORT.RO și pe Google News